b'\n_START_ARTICLE_\nTengri\n_START_PARAGRAPH_\nTengri (starotur\xc5\xa1ko , bolgarsko \xd0\xa2\xd0\xb0\xd0\xbd\xd0\xb3\xd1\x80\xd0\xb0, Tangra, tur\xc5\xa1ko Tanr\xc4\xb1, pratur\xc5\xa1ko * te\xc5\x8bri/* ta\xc5\x8br\xc9\xa8, mongolsko Tngri, sodobno mongolsko \xd0\xa2\xd1\x8d\xd0\xbd\xd0\xb3\xd1\x8d\xd1\x80, Tenger) je eno od imen prvotnega glavnega bo\xc5\xbeanstva xiongnujskih, hunskih, bolgarskih in mongolskih ljudstev._NEWLINE_\xc4\x8ca\xc5\xa1\xc4\x8denje Tengrija je tengrizem. Glavni bitji v tengrizmu sta nebe\xc5\xa1ki o\xc4\x8de (Tengri/Tenger Etseg) in mati zemlja (eje/Gazar eej). Tengrizem vklju\xc4\x8duje tudi \xc5\xa1amanizem, animizem, totemizem in \xc4\x8da\xc5\xa1\xc4\x8denje prednikov.\n_START_SECTION_\nIme\n_START_PARAGRAPH_\nNajstarej\xc5\xa1a oblika imena je zapisana v kitajskih letopisih iz 4. stoletja pr. n. \xc5\xa1t. med opisi verovanj Xiongnujev. Ime je zapisano kot \xe6\x92\x91\xe7\x8a\x81, \xc4\x8ceng-li, zato se domneva, da gre za kitajsko transkripcijo imena T\xc3\xa4ngri. Pratur\xc5\xa1ka oblika besede je rekonstruirana kot *Te\xc5\x8bri ali *Ta\xc5\x8br\xc9\xa8. Alternativna altajska etimologija, rekonstruirana iz *T`a\xc5\x8bgiri (prisega ali bog), bolj poudarja bogovo bo\xc5\xbeanskost kot njegovo oblast nad nebom._NEWLINE_Tur\xc5\xa1ka oblika Tengri, je dokumentirana na orhonskih napisih iz 8. stoletja v starotur\xc5\xa1ki obliki . V sodobni tur\xc5\xa1\xc4\x8dini se je iz nje izpeljana beseda Tanr\xc4\xb1 prvotno uporabljala za abrahamskega boga, zdaj pa se uporablja za vse bogove. Vrhovno bo\xc5\xbeanstvo v verovanju \xc4\x8cuva\xc5\xa1ev je Tur\xc4\x83._NEWLINE_Ime Tengri se v sodobni mongol\xc5\xa1\xc4\x8dini pi\xc5\xa1e \xd0\xa2\xd1\x8d\xd0\xbd\xd0\xb3\xd1\x8d\xd1\x80 (Tenger, nebo), bolgar\xc5\xa1\xc4\x8dini \xd0\xa2\xd0\xb0\xd0\xbd\xd0\xb3\xd1\x80\xd0\xb0 (Tangra) in azerbajd\xc5\xbean\xc5\xa1\xc4\x8dini Tanr\xc4\xb1. Z njim je morda povezana tudi kitajska pismenka \xe5\xa4\xa9 (nebo, mandarinsko ti\xc4\x81n, kitajsko th\xc4\xabn in japonsko ten,  izposojeno od dinastije Han), izposojenka iz prazgodovinskega srednjeazijskega jezika._NEWLINE_Po Dimitrovu (1987) je Aspandiat (Spenta Armaiti) ime, ki so ga Tengriju dali Perzijci.\n_START_SECTION_\nZgodovina\n_START_PARAGRAPH_\nTengri je bil nacionalni bog Gokturkov, opisan kot T\xc3\xbcr\xc3\xbck T\xc3\xa4ngrisi - bog Turkov. Oblast goktur\xc5\xa1kih kanov je temeljila na Tengrijevem mandatu. Vladarje so zato sprejemali kot Tengrijeve sinove in njegove predstavnike na zemlji. Naslavljali so jih s tengrikut, kutlu\xc4\xa1 ali kutalmish. Naslov je temeljil na prepri\xc4\x8danju, da je Tengri vladarjem podelil mogo\xc4\x8dnega duha, imenovanega kut._NEWLINE_Tengri je bil najvi\xc5\xa1ji bog, katerega so v 6.-9. stoletju \xc4\x8dastili vladajo\xc4\x8di razredi srednjeazijskih stepskih ljudstev: Turkov, Mongolov in Mad\xc5\xbearov. Svoj pomen je za\xc4\x8del izgubljati, ko so ujgurski kagani v 8. stoletju za dr\xc5\xbeavno vero proglasili manihejstvo. \xc4\x8ca\xc5\xa1\xc4\x8denje Tengrija so v vzhodno Evropo prinesli Huni in prvi Bolgari._NEWLINE_Za Tengrija je veljalo prepri\xc4\x8danje, da j najvi\xc5\xa1ji bog in stvarnik vsega obstoje\xc4\x8dega. Bil je gospodar neba, pod seboj pa je imel tudi ni\xc5\xbeja bo\xc5\xbeanstva (Alpi), ki so izvr\xc5\xa1evala njegove ukaze. Kot G\xc3\xb6k Tanr\xc4\xb1 je bil o\xc4\x8de sonca (Kuja\xc5\xa1) in lune (Aj Ata) in Umaj, Erlika in (v\xc4\x8dasih) Ulgena.\n_START_SECTION_\nO\xc5\xbeivitev tengrizma\n_START_PARAGRAPH_\nTengrizem je naziv o\xc5\xbeivljenega srednjeazijskega \xc5\xa1amanizma po razpadu Sovjetske zveze. V Kirgizistanu je ideolo\xc5\xa1ka komisija, kateri je predsedoval dr\xc5\xbeavni sekretar Dastan Sargulov, po predsedni\xc5\xa1kih volitvah leta 2005 tengrizem razglasila za pantur\xc5\xa1ko nacionalno ideologojo.'